ร้านเป็ดย่างเก่าแก่ชื่อดังย่านบางรัก ที่จอดรถคงต้องในห้างโรบินสันแล้วเดินข้ามมาใช้บริการ แต่จะสะดวกกว่าถ้ามารถไฟฟ้าบีทีเอสลงสถานีสะพานตากสิน เดินมาอีกนิดเดียวถึงเลยฮะ

เป็นอีกหนึ่งร้านถ้าหากเกิดอยากทานในช่วงเวลาเที่ยง ควรเลื่อนออกไป หากท่านไม่ต้องการประสบปัญหาขี่คอกันกิน ภายในร้านมีโต๊ะตั้งเพียงไม่กี่ตัว แถมค่อนข้างตรงข้ามกับโอ่โถงคือเล็กมากกกกก  ไหนจะสายตาของผู้ที่มายืนรอต่อคิวนั่งทานคนต่อๆไปอีก แต่จะดีหน่อยก็ตรงที่ร้านเปิดให้บริการตั้งแต่เช้าจนถึงหัวค่ำ ท่านใดที่สนใจอยากลองใช้บริการ น่าจะเลือกเวลาได้ค่อนข้างสะดวก

เมนูเด็ดของทางร้านก็แน่นอนฮะ ตามชื่อร้านเลย เป็ดย่างต้องมาแน่ๆ จะทานคู่กับข้าวสวย หรือเมนูเส้น ก็อร่อยไม่แพ้กันเลย (แต่เนื้อเป็ดจะแปรผกผันเล็กน้อยกับจำนวนลูกค้า บางทีคนยิ่งเยอะ เป็ดก็จะยิ่งแล่บาง แอบสงสัยว่าบางทีทางร้านอาจกำลังพัฒนาเมนู "เป็ดกระดาษ" อยู่ก็ได้เนอะ...) และยังมีอย่างอื่นอีกเช่น ขาหมูทรงเครื่องอันนี้ก็เด็ดฮะ หรือจะเป็นเมนูเกี๊ยวของทางร้านก็อร่อย เนื้อค่อนข้างแน่นเต็มๆคำ แต่ส่วนตัวเลยผมจะชอบทานเมนูบะหมี่เฉโป คือมันจะรวมๆมาหลายๆอย่างที่ผมชอบแทบจะครบหมดละ (บะหมี่เฉโปในอดีต เป็นเมนูที่นิยมสำหรับคนเชื้อสายจีนที่มีฐานะค่อนข้างยากจนครับ คือจะเป็นการเอาเศษนั่นเศษนี่ หมูนิด เป็ดนิดไก่หน่อย กุนเชียงซักชิ้น มาใส่รวมๆกันกินกับข้าวสวยหรือ เส้นบะหมี่ เพราะเมื่อก่อนเศษเล็กเศษน้อยพวกนี้เวลาจ่ายตลาดจะมีราคาถูกกว่าเนื้อชิ้นสวยๆ ประมาณคัดตกแล้ว ไม่ใช่เมนูที่ดูน่าทานเหมือนในปัจจุบัน)

เห็นว่าตอนนี้ร้านเป็ดย่างประจักษ์มีขยายสาขาเพิ่มออกไป บรรยากาศดี สะดวกสบายกว่าเดิม โอ่โถงจริงๆ มีที่จอดรถพร้อม แต่ทำเลที่ตั้งผมไม่แน่ใจนะฮะ ยังไงลองติดตามข่าวสารจากทางร้านเพื่อความชัวร์ แต่ส่วนตัวผมแล้ว สาขาบางรัก ก็ไม่ห่างจากที่พักมากเท่าไหร่ ยังไงก็คงชอบมาใช้บริการที่สาขานี้ และรู้สึกได้ว่ามันคลาสสิคดี เก่าๆ แคบๆ 555+ ลองแวะมาใช้บริการทางร้านเป็ดย่างประจักษ์กันดูครับ